CELEX: 32020R2131
Language: ro
Date: 2020-12-16 00:00:00
Title: Regulamentul (UE) 2020/2131 al Parlamentului European și al Consiliului din 16 decembrie 2020 privind eliminarea taxelor vamale pentru anumite mărfuri

18.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 430/1
               
            
         REGULAMENTUL (UE) 2020/2131 AL PARLAMENTULUI EUROPEAN ȘI AL CONSILIULUI
         din 16 decembrie 2020
         privind eliminarea taxelor vamale pentru anumite mărfuri
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         hotărând în conformitate cu procedura legislativă ordinară (1),
         întrucât:
         
                     (1)
                  
                  
                     Uniunea și Statele Unite ale Americii („Statele Unite”) au cele mai cuprinzătoare și mai profunde relații comerciale și de investiții bilaterale din lume, iar economiile lor sunt foarte integrate. Comerțul bilateral cu bunuri și servicii între acestea valorează peste 1 000 de miliarde EUR pe an, ceea ce înseamnă aproximativ 3 000 milioane EUR pe zi. Această relație strânsă în materie de comerț și investiții este benefică pentru consumatori, lucrători, întreprinderi și investitori.
                  
               
                     (2)
                  
                  
                     Uniunea s-a angajat să își îmbunătățească relațiile comerciale și de investiții cu Statele Unite. Aceasta include identificarea de noi modalități de îmbunătățire a relațiilor comerciale bilaterale, de eliminare a barierelor comerciale și de soluționare a litigiilor comerciale în curs. Pentru a se evita orice nouă perturbare a acestor relații comerciale, este necesară eliminarea erga omnes a taxelor vamale aplicate de Uniune la importul unui număr limitat de mărfuri pe o perioadă de cinci ani.
                  
               
                     (3)
                  
                  
                     Eliminarea taxelor vamale ar trebui condiționată de implementarea efectivă de către Statele Unite a reducerii anunțate a taxelor vamale pentru anumite mărfuri și de neintroducerea de către Statele Unite de noi măsuri care ar submina obiectivele urmărite de declarația comună a Statelor Unite și a Uniunii Europene cu privire la un acord tarifar, din 21 august 2020, (denumită în continuare „declarația comună”) (2).
                  
               
                     (4)
                  
                  
                     Eliminarea taxelor vamale ar trebui să se aplice de la aceeași dată ca punerea în aplicare efectivă a anunțului Statelor Unite privind reducerea taxelor sale vamale pentru anumite mărfuri, și anume începând cu data de 1 august 2020.
                  
               
                     (5)
                  
                  
                     În vederea asigurării unor condiții uniforme pentru punerea în aplicare a prezentului regulament, ar trebui conferite Comisiei competențe de executare pentru a suspenda temporar aplicarea prezentului regulament în cazul în care condițiile prevăzute în prezentul regulament nu sunt respectate. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului (3).
                  
               
                     (6)
                  
                  
                     Având în vedere necesitatea urgentă de a se evita orice nouă perturbare a relațiilor comerciale dintre Uniune și Statele Unite, prezentul regulament ar trebui să intre în vigoare imediat după publicarea sa. Din același motiv, se consideră, de asemenea, oportun să se prevadă o derogare de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice,
                  
               ADOPTĂ PREZENTUL REGULAMENT:
         
            Articolul 1
            Eliminarea taxelor vamale
            Taxele vamale de import aplicabile din Tariful Vamal Comun sunt de 0 % (scutire de taxe vamale), pe o bază erga omnes, pentru mărfurile clasificate la liniile tarifare menționate în secțiunea I din anexă.
         
         
            Articolul 2
            Condiții pentru eliminarea taxelor vamale
            Eliminarea taxelor vamale pentru mărfurile clasificate la liniile tarifare enumerate în secțiunea I din anexă face obiectul următoarelor condiții:
            
                        (a)
                     
                     
                        reducerea erga omnes a taxelor vamale de către Statele Unite pentru mărfurile clasificate la liniile tarifare enumerate în secțiunea II din anexă; și
                     
                  
                        (b)
                     
                     
                        neintroducerea de către Statele Unite de noi măsuri împotriva Uniunii care să submineze obiectivele urmărite de declarația comună.
                     
                  
         
            Articolul 3
            Suspendarea temporară
            În cazul în care Statele Unite nu respectă condițiile prevăzute la articolul 2 sau dacă există suficiente dovezi ale unei nerespectări în viitor a respectivelor condiții de către Statele Unite, Comisia poate adopta un act de punere în aplicare prin care se suspendă eliminarea taxelor vamale menționată la articolul 1 până la îndeplinirea condițiilor prevăzute la articolul 2. Actul de punere în aplicare respectiv se adoptă în conformitate cu procedura de examinare menționată la articolul 4 alineatul (2).
         
         
            Articolul 4
            Procedura comitetului
            
               (1)   Comisia este asistată de Comitetul Codului vamal instituit prin articolul 285 din Regulamentul (UE) nr. 952/2013 al Parlamentului European și al Consiliului (4). Respectivul comitet reprezintă un comitet în înțelesul Regulamentului (UE) nr. 182/2011.
            
            
               (2)   În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
            
         
         
            Articolul 5
            Intrarea în vigoare și aplicarea
            
               (1)   Prezentul regulament intră în vigoare la data publicării în Jurnalul Oficial al Uniunii Europene.
               
            
            
               (2)   Prezentul regulament se aplică de la 1 august 2020 până la 31 iulie 2025.
            
            
               (3)   Comisia publică un aviz de suspendare în Jurnalul Oficial al Uniunii Europene în cazul în care aplicarea prezentului regulament este suspendată în temeiul articolului 3 sau în cazul în care prezentul regulament încetează să se aplice înainte de 31 iulie 2025.
            
            
               (4)   La cererea operatorilor economici vizați, autoritățile vamale ale statelor membre vizate rambursează toate taxele vamale plătite în exces față de cele aplicabile în conformitate cu prezentul regulament pentru importurile din Statele Unite efectuate între 1 august 2020 și 18 decembrie 2020.
            
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 decembrie 2020.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Poziția Parlamentului European din 26 noiembrie 2020 (nepublicată încă în Jurnalul Oficial) și Decizia Consiliului din 9 decembrie 2020.
         
            (2)  A se vedea documentul ST 12652/20 la adresa http://register.consilium.europa.eu.
         
            (3)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
         
            (4)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
      
      
         
            ANEXĂ
            Secțiunea I (Nomenclatura combinată a Uniunii Europene)
            
                        Cod NC
                     
                     
                        Denumirea mărfurilor
                     
                  
                        0306 11 90 
                     
                     
                        Languste „Palinurus spp., Panulirus spp. și Jasus spp.” congelate, chiar afumate, chiar decorticate, inclusiv languste nedecorticate, fierte în apă sau în aburi (cu excepția cozilor de languste)
                     
                  
                        0306 12 10 
                     
                     
                        Homari „Homarus spp.”, întregi, congelați, chiar afumați sau fierți în apă sau în aburi
                     
                  
                        0306 12 90 
                     
                     
                        Homari „Homarus spp.” congelați, chiar afumați, chiar decorticați, inclusiv homari nedecorticați, fierți în apă sau în aburi (cu excepția homarilor întregi)
                     
                  
                        0306 32 10 
                     
                     
                        Homari „Homarus spp.” vii
                     
                  Secțiunea II (Tariful vamal al Statelor Unite)
            
                        Codul tarifar
                     
                     
                        Denumirea mărfurilor
                     
                     
                        Tariful MFN existent
                     
                     
                        Noul tarif MFN
                     
                  
                        1604 20 05 
                     
                     
                        Produse care conțin carne de crustacee, de moluște sau de alte nevertebrate acvatice, mâncăruri preparate
                     
                     
                        10 %
                     
                     
                        5 %
                     
                  
                        7013 41 50 
                     
                     
                        Obiecte pentru servicii de masă sau pentru bucătărie (altele decât paharele de băut), din cristal cu plumb, cu o valoare de peste 5 USD bucata
                     
                     
                        6 %
                     
                     
                        3 %
                     
                  
                        3214 90 50 
                     
                     
                        Gleturi nerefractare pentru fațade, pereți interiori, podele, tavane sau similare, fără bază de cauciuc
                     
                     
                        6.5 %
                     
                     
                        3.25 %
                     
                  
                        3601 00 00 
                     
                     
                        Pulberi propulsoare
                     
                     
                        6.5 %
                     
                     
                        3.25 %
                     
                  
                        9613 10 00 
                     
                     
                        Brichete și aprinzătoare similare, alimentate cu gaz, nereîncărcabile, de buzunar
                     
                     
                        8 %
                     
                     
                        4 %
                     
                  
                        9613 90 80 
                     
                     
                        Componente pentru brichete neelectrice și aprinzătoare similare
                     
                     
                        8 %
                     
                     
                        4 %